Document ID: 32001D0108

Απόφαση της Επιτροπής
της 24ης Ιανουαρίου 2001
για απαλλαγή των εισαγωγών ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση, με τον κανονισμό (ΕΚ) αριθ. 71/97 του Συμβουλίου, από τον δασμό αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93, και διατηρήθηκε με τον κανονισμό (ΕΚ) αριθ. 1524/2000, και για την άρση της αναστολής της καταβολής του δασμού αντιντάμπινγκ που επεκτάθηκε σε ορισμένα εξαρτήματα ποδηλάτων καταγωγής Λαϊκής Δημοκρατίας της Κίνας, που παραχωρήθηκε σε ορισμένα μέρη δυνάμει του κανονισμού (ΕΚ) αριθ. 88/97 της Επιτροπής
[κοινοποιηθείσα υπό τον αριθμό Ε(2000) 4389]
(Τα κείμενα στην αγγλική, ισπανική, γαλλική, ιταλική, ολλανδική και πορτογαλική γλώσσα είναι τα μόνα αυθεντικά)
(2001/108/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2),
τον κανονισμό (ΕΚ) αριθ. 71/97 του Συμβουλίου(3), για την επέκταση του οριστικού δασμού αντιντάμπινγκ που επιβάλλεται με τον κανονισμό (ΕΟΚ) αριθ. 2474/93 του Συμβουλίου, και διατηρείται με τον κανονισμό (ΕΚ) αριθ. 1524/2000 σχετικά με τα ποδήλατα καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων από την Κίνα,
τον κανονισμό (ΕΚ) αριθ. 88/97 της Επιτροπής, της 20ής Ιανουαρίου 1997, σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση, με τον κανονισμό (ΕΚ) αριθ. 71/97 του Συμβουλίου, από τον δασμό αντιντάμπινγκ, που επιβλήθηκε με τον κανονισμό (ΕΟΚ) αριθ. 2474/93 του Συμβουλίου(4), και ιδίως το άρθρο 7,
Μετά από διαβουλεύσεις με την συμβουλευτική επιτροπή,
Εκτιμώντας τα ακόλουθα:
(1) Μετά την έναρξη ισχύος του κανονισμού (ΕΚ) αριθ. 88/97, ορισμένες εταιρείες συναρμολόγησης ποδηλάτων υπέβαλαν αιτήματα δυνάμει του άρθρου 3 του εν λόγω κανονισμού, για απαλλαγή από τον δασμό αντιντάμπινγκ, όπως επεκτάθηκε στις εισαγωγές ορισμένων εξαρτημάτων ποδηλάτων από την Λαϊκή Δημοκρατία της Κίνας, με τον κανονισμό (ΕΚ) αριθ. 71/97 του Συμβουλίου ("ο επεκταθείς δασμός αντιντάμπινγκ"). Η Επιτροπή δημοσίευσε στην Επίσημη Εφημερίδα των Ευρωπαϊκών Κοινοτήτων ένα κατάλογο των αιτούντων(5) για τους οποίους ανεστάλη, δυνάμει του άρθρου 5 παράγραφος 1 του κανονισμού (ΕΚ) αριθ. 88/97, η καταβολή του επεκταθέντος δασμού αντιντάμπινγκ όσον αφορά τις εισαγωγές κυρίων εξαρτημάτων ποδηλάτων που δηλώνουν για ελεύθερη κυκλοφορία.
(2) Η Επιτροπή ζήτησε και έλαβε όλες τις πληροφορίες που έκρινε αναγκαίες από τα μέρη που αναφέρονται στο παράρτημα Ι της παρούσας απόφασης, και θεώρησε αποδεκτά τα αιτήματά τους, δυνάμει του άρθρου 4 παράγραφος 1 του κανονισμού (ΕΚ) αριθ. 88/97. Οι παρασχεθείσες πληροφορίες εξετάσθηκαν και επαληθεύτηκαν, εφόσον χρειάστηκε, στις εγκαταστάσεις των εν λόγω μερών.
(3) Τα γεγονότα, όπως τελικά επιβεβαιώθηκαν από την Επιτροπή, αποδεικνύουν ότι οι δραστηριότητες συναρμολόγησης των εν λόγω αιτούντων, δεν εμπίπτουν στο πεδίο εφαρμογής του άρθρου 13 παράγραφος 2 του κανονισμού (ΕΚ) αριθ. 384/96. Διαπιστώθηκε ότι για τις δραστηριότητες συναρμολόγησης ποδηλάτων όλων των αιτούντων, η αξία των εξαρτημάτων καταγωγής Λαϊκής Δημοκρατίας της Κίνας, τα οποία χρησιμοποιούνται στις δραστηριότητες συναρμολόγησης, ήταν κατώτερη από το 60 % της συνολικής αξίας των εξαρτημάτων που χρησιμοποιούνται σε αυτές τις δραστηριότητες συναρμολόγησης.
(4) Για τους ανωτέρω λόγους, και σύμφωνα με το άρθρο 7 παράγραφος 1 του κανονισμού (ΕΚ) αριθ. 88/97, τα μέρη που αναφέρονται στο παράρτημα Ι της παρούσας απόφασης, πρέπει να απαλλαγούν από τον επεκταθέντα δασμό αντιντάμπινγκ. Τα ενδιαφερόμενα μέρη ενημερώθηκαν σχετικά και τους δόθηκε η δυνατότητα να υποβάλουν παρατηρήσεις.
(5) Σύμφωνα με το άρθρο 7 παράγραφος 2 του κανονισμού (ΕΚ) αριθ. 88/97, η απαλλαγή των μερών που αναφέρονται στο παράρτημα Ι της παρούσας απόφασης, από τον επεκταθέντα δασμό αντιντάμπινγκ, αρχίζει να ισχύει από την ημερομηνία παραλαβής του αιτήματός τους και η τελωνειακή τους οφειλή σχετικά με τον επεκταθέντα δασμό αντιντάμπινγκ θεωρείται άκυρη από την ημερομηνία αυτή.
(6) Άλλα μέρη, που ζήτησαν απαλλαγή από τον επεκταθέντα δασμό αντιντάμπινγκ, δεν υπέβαλαν τις αναγκαίες πληροφορίες που ζήτησε η Επιτροπή. Τα μέρη αυτά δεν απαλλάσσονται δυνάμει του άρθρου 7 του κανονισμού (ΕΚ) αριθ. 88/97. Η Επιτροπή ενημέρωσε τα ενδιαφερόμενα μέρη σχετικά με την πρόθεσή της να απορρίψει το αίτημά τους για απαλλαγή από τον επεκταθέντα δασμό, με την αιτιολογία ότι δεν προσκόμισαν τις απαιτούμενες πληροφορίες. Τα σχετικά μέρη αναφέρονται στον κατάλογο του παραρτήματος ΙΙ της παρούσας απόφασης.
(7) Δεδομένου ότι δεν δικαιολογείται πλέον για τα μέρη του παρατήματος ΙΙ, να επωφελούνται της αναστολής της καταβολής του επεκταθέντος δασμού αντιντάμπινγκ, πρέπει να αρθεί η αναστολή και πρέπει να εισπραχθεί ο επεκταθείς δασμός αντιντάμπινγκ από την ημερομηνία παραλαβής του αιτήματός τους.
(8) Μετά την έγκριση της παρούσας απόφασης, ενημερωμένος κατάλογος των απαλλασσομένων μερών δυνάμει του άρθρου 7 του κανονισμού (ΕΚ) αριθ. 88/97, και των μερών των οποίων τα αιτήματα δυνάμει του άρθρου 3 του κανονισμού αυτού εξετάζονται, θα δημοσιευθεί στη σειρά C της Επίσημης Εφημερίδας των Ευρωπαϊκών Κοινοτήτων, σύμφωνα με το άρθρο 16 παράγραφος 2 του κανονισμού αυτού,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα μέρη που αναφέρονται στο παράρτημα Ι της παρούσας απόφασης, απαλλάσσονται από την επέκταση, με τον κανονισμό (ΕΚ) αριθ. 71/97, του οριστικού δασμού αντιντάμπινγκ ο οποίος επιβάλλεται με τον κανονισμό (ΕΟΚ) αριθ. 2474/93, και διατηρείται με τον κανονισμό (ΕΚ) αριθ. 1524/2000 σχετικά με τα ποδήλατα καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων από την Λαϊκή Δημοκρατία της Κίνας.
Οι απαλλαγές αρχίζουν να ισχύουν για κάθε μέρος, από την σχετική ημερομηνία που αναφέρεται στη στήλη με τον τίτλο "Ημερομηνία ισχύος".
Άρθρο 2
Απορρίπτονται τα αιτήματα για απαλλαγή από τον επεκταθέντα δασμό αντιντάμπινγκ τα οποία υποβάλλονται σύμφωνα με το άρθρο 3 του κανονισμού (ΕΚ) αριθ. 88/97 από τα μέρη που αναφέρονται στο παράρτημα ΙΙ της παρούσας απόφασης.
Άρθρο 3
Αίρεται η αναστολή της καταβολής του επεκταθέντος δασμού αντιντάμπινγκ δυνάμει του άρθρου 5 του κανονισμού (ΕΚ) αριθ. 88/97 για τα μέρη που αναφέρονται στο παράρτημα ΙΙ της παρούσας απόφασης, από την σχετική ημερομηνία που αναφέρεται στη στήλη με τον τίτλο "Ημερομηνία ισχύος".
Άρθρο 4
Η παρούσα απόφαση απευθύνεται στα κράτη μέλη και στα μέρη που αναφέρονται στα παραρτήματα Ι και ΙΙ της παρούσας απόφασης.
Βρυξέλλες, 24 Ιανουαρίου 2001.

Labels: 1
4
8
3
18